Goed, beter, Bokke! | Maroela Media
Die Springbokke vier Cheslin Kolbe se briljante drie. (Foto: APA)
Die Springbokke het hul beste wedstryd van die Wêreldbeker-rugbytoernooi in Japan vir laaste gelos ná hulle vandag vir Engeland in die eindstryd verrinneweer het.
Siya Kolisi het die derde kaptein in Springbok-geskiedenis geword om die William Webb Ellis-trofee omhoog te hou, ná die Bokke 32 – 12 met die Engelse Rose in Jokohama klaargespeel het.
En as jy gedink het die Engelse het verlede naweek die All Blacks geboelie; die Bokke se voorspelers was vandag soos skoolboelies op groeihormone en hulle het die stomme Rose behoorlik pap gedruk.
Owen Farrell-hulle was so te sê permanent in trurat in die skrumsituasie, terwyl Duane Vermeulen waarskynlik die Springbok-wedstryd van sy lewe gespeel het.
Handré Pollard was suksesvol met 'n rits stelskoppe tydens die Wêreldbeker. (Foto: ANA)
Vergeet van dáárdie aangee na Fourie du Preez in die 2015-kwarteindstryd op Twickenham, vandag was hy briljant onder die hoë bal, terwyl hy vreesloos onder die Engelse ingeklim het. Hy is welverdiend as die speler van die wedstryd aangewys.
So van hoë balle (en dan ook skoppe) gepraat: Willie le Roux hét raakgevang en Faf de Klerk het aansienklik minder as in vorige wedstryde geskop.
Trouens, die Bokke het 'n haas uit die hoed gepluk en glad nie hul "vervelige" rugby van vroeër gespeel nie. Hulle was avontuurlustig, aanvallend en vandag net pleinweg uitstekend. Hulle het twee bobaas-drieë gedruk, terwyl Engeland op Farrell se skopvoet vir punte moes staatmaak.
Die verstandhouding tussen Makazole Mapimpi en Lukhanyo Am vir die Bokke se eerste drie was iets wat huweliksberaders voortaan in spanwerk-voorbeelde kan gebruik, terwyl Cheslin Kolbe weer met sy voetwerk getoor het om die verdedigers te flous.
Siya Kolisi ontvang se wennersmedalje. (AP/Eugene Hoshiko)
Trouens, as Kolbe nie in die binnebaan is om Wêreldrugby se speler van die jaar te wees nie, moet die uiteindelike wenner van dié toekenning dan werklik goed wees.
En indien daar nog diegene is wat mor dat Nieu-Seeland die beste span by die toernooi was: Die Bokke sou waarskynlik vandag ook vir die All Blacks 'n ding of twee gewys het.
Dra dus jou Springbok-trui met trots en braai tot laat vanaand. Want in Japan brand die Springbok-vreugdevure tans baie hoog.
Dit is die derde keer wat die Springbokke die William Webb Ellis-trofee omhoog hou. In 1995 was dit Francois Pienaar, in 2007 was dit John Smit en in 2019 was dit Siya Kolisi.
Suid-Afrika: Drieë: Makazole Mapimpi en Cheslin Kolbe. Doelskoppe: Handré Pollard (2). Strafskoppe: Pollard (6).
Engeland: Strafskoppe: Owen Farrell (4).
United we stand! Ongelooflik!
Die Bokke was vreesaanjaend vandag. Dit het nooit gelyk of Suid-Afrika die een gaan verloor nie. Die 2 driee was ekstra lekkerte. Veels geluk aan die spelers. Dan het Rassie Erasmus seker vandag sy kritici se monde vir altys gesnoer. Hy is 'n buitengewoon begaafde afrigter.